L'Ajuntament de Sagunt presenta el cicle de conferències ‘La Ciutat Ibèrica’
12 de gener 2018

![](/media/yilb2i4y/85-img_1449_cuerpo.jpg)  
  

L'Ajuntament de Sagunt ha presentat este matí el cicle de conferències ‘La Ciutat Ibèrica’. Es tracta de diverses jornades que tindran lloc en el Centre Cultural Mario Monreal de Sagunt durant gener i febrer amb la finalitat de difondre el patrimoni del municipi i com a mèrits per a la candidatura a Patrimoni de la Humanitat. 

L'alcalde de Sagunt, Quico Fernández, ha destacat que esta és “**una nova iniciativa que arrepleguem del Centre Arqueològic de Sagunt sobre la temàtica d'una època de la nostra història tan important com és la ibèrica. Nosaltres estem treballant en el projecte de Patrimoni de la Humanitat i esta etapa que anem a abordar és importantíssima per les restes excepcionals que té la nostra ciutat, a més de la recent incorporació a la Ruta dels Íbers de la Diputació de València**”. Fernández ha assenyalat que Sagunt és per la seua història i el seu patrimoni “**sens dubte, una de les ciutats europees amb una major dimensió i projecció**”.

 ![](/media/qh3loga4/85-img_1457_cuerpo.jpg)

El mes de gener acollirà tres conferències. La primera tindrà lloc el dimarts 16 de gener, a les 19.00 hores, que comptarà amb la presència de l'alcalde de Sagunt, Quico Fernández, i del president del Centre Arqueològic de Sagunt, Amadeo Ribelles, que inauguraran el cicle. La conferència que obri el cicle serà _El comerç d’Arse_ a càrrec de la catedràtica Carmen Aranegui, que destaca també per haver sigut la comissària de l'exposició sobre els ibers més important fins hui. 

El dimarts 23 de gener, a les 19.00 hores, Joan Ferrer Jané impartirà la conferència _L’iber nord-oriental_. Ferrer és un escriptor i professor expert en les llengües prehispàniques i forma part del departament de Prehistòria i Història Antiga, inclòs en un departament de Filologia de la Universitat de Barcelona. 

El dimecres 31 de gener, a les 19.00 hores, Pere Pau Ripollés oferirà els assistents la conferència _La SECA d’Arse_. Segons Manuel Civera, ell és el numismàtic més important de la península, és un especialista en l'estudi de la moneda. L'autor va publicar un llibre, que és un referent en la matèria, el qual va ser subvencionat per l'Ajuntament de Sagunt i el Centre Arqueològic de Sagunt, entre uns altres. 

Per a iniciar el mes de febrer, la primera serà el dilluns 5, a les 19.00 hores, sota el títol _El Fons museístic iber_ a càrrec de l'arqueòloga i directora del Fons museístic iber, Emilia Hernández, que farà un repàs a totes les obres ibèriques de les quals disposa Sagunt. 

A manera de tancament d’este cicle hi haurà una visita guiada a la ciutadella ibèrica a càrrec de Manuel Civera, membre de la junta del Centre Arqueològic de Sagunt i un dels impulsors d'esta iniciativa. El punt de trobada serà la plaça de la Vila de Sagunt, a les 10 del matí per a realitzar un itinerari pel Castell pujant a veure les torres ibèriques, els accessos ibèrics, la zona sacra, les construccions ibèriques de la plaça oriental, la porta de Tebas, la porta occidental del Castell, l'accés occidental a la muntanya i els aqüeductes.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-presenta-el-cicle-de-conferencies-la-ciutat-iberica/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-presenta-el-cicle-de-conferencies-la-ciutat-iberica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-presenta-el-cicle-de-conferencies-la-ciutat-iberica/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-presenta-el-cicle-de-conferencies-la-ciutat-iberica/)